Anu Juurak
Anu Juurak (sündinud 6. septembril 1957 Pärnus) on Eesti kunstnik, kelle tegevusvaldkondadeks on graafika, video, installatsioon ja interdistsiplinaarsed kunstid. Anu Juurak õppis Tartu Kunstikoolis ja Eesti Riikliku Kunstiinstituudis vabagraafika erialal, mille lõpetas 1985. Graafikaloomingus on viljelenud oforti ja serigraafiat (siiditrükki). Ta on esinenud näitustel suureformaadilise värvilise graafikaga (KH galerii 1988), osalenud plakatinäitustel, kujundanud raamatuid ning tegelnud arvutidisainiga. 1996. aastast on ta esinenud näitustel peamiselt video- ja ruumiinstallatsioonidega, eksperimenteerinud interaktiivsete keskkondadega ja teinud koostööd tehnikaekspertidega erinevatest valdkondadest. Aastatel 2000–2008 tegi koostööd multimeediaprojektide, etenduskunstnike ja koreograafidega ning loonud tantsufilme. Anu Juurak on kunstipedagoog. Ta on Eesti Kunstiakadeemia vabade kunstide professor ja Tallinna Tehnikaülikooli Arhitektuuri ja urbanistika akadeemia visuaalkunsti professor. Alates 1989. aastast kuulub Anu Juurak Eesti Kunstnike Liitu.